送李生謁張侯
作者：石介
朝代：宋

paragraphs: 李生長七尺，栖栖長自弔。
一飲酒一石，常懷酒甕小。
一食牛一腔，平生未曾飽。
負劍出門去，滿眼荒榛道。
行行何所適，淚下沾襟袍。
李生且收涕，不足苦悲悼。
非無咸池音，夔曠世所少。
不識伯樂氏，飛黄徧牛皁。
我聞張侯者，其人非草草。
六經探精微，九流得指要。
荀況或言兵，杜牧曾深考。
縱橫文武術，難以尋常較。
磊磊公侯器，可以鎮浮躁。
子將丈二矛，試向伊前掉。
見子伊心喜，扶子出泥淖。
王濟牛心炙，李生應得咬。